Objava jedinstvenog dokumenta izmijenjenog na temelju zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012

(2021/C 269/10)

Europska komisija odobrila je ovu manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

Zahtjev za odobrenje ove manje izmjene može se pregledati u Komisijinoj bazi podataka eAmbrosia.

JEDINSTVENI DOKUMENT

„FARRO DI MONTELEONE DI SPOLETO”

EU br.: PDO-IT-0603-AM01 – 26. veljače 2021..

ZOI (X) ZOZP ( )

1. Naziv

„Farro di Monteleone di Spoleto”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Dvozrna pšenica„Farro di Monteleone di Spoleto” lokalni je ekotip vrste Triticum dicoccum. Karakterističan je za područje proizvodnje, čijim se klimatskim uvjetima i tlu s vremenom prilagodio te razvio sljedeća morfološka/fiziološka svojstva po kojima se razlikuje od dvozrne pšenice koja se uzgaja na drugim zemljopisnim područjima: raste u proljeće, visina biljke manja je od 120 cm, umjereno busanje, poluuspravni način rasta na kraju busanja, biljke imaju tanke stabljike i listove koji su blago do umjereno zelenkasto plave boje, klasovi su mali, uglavnom plosnati i prljavo bijele boje kad potpuno dozriju, pljevice čvrsto prianjaju uz zrnje, staklasto zrnje s obilnim korijenskim dlačicama i izražene zakrivljenosti, a svjetlosmeđa jantarna boja temeljno je svojstvo svih proizvoda čak i nakon mljevenja. „Farro di Monteleone di Spoleto” stavlja se na tržište u sljedećim oblicima: FARRO INTEGRALE (cjelovita dvozrna pšenica): izdužena, zakrivljena, oljuštena zrna svijetlo smeđe jantarne boje, koja su na nepcu tvrda i suha; FARRO SEMIPERLATO (poluperlirana dvozrna pšenica): razlikuje se od cjelovite dvozrne pšenice jer je površina zrnja blago polirana, ali ono ostaje cijelo; svjetlije je boje i mekša na nepcu od cjelovite dvozrne pšenice, stoga se preporučuje za pripremu juha i salata; FARRO SPEZZATO (dvozrna pšenica tučenog zrna): dobiven od zrna cjelovite dvozrne pšenice, koja su oljuštena i razlomljena te naknadno razvrstana po veličini s pomoću stroja za prosijavanje; svjetlosmeđe jantarne boje i staklaste površine; SEMOLINO DI FARRO (krupica od dvozrne pšenice): dobiva se mljevenjem cjelovitog dvozrne pšenice; sitnija od dvozrne pšenice tučenog zrna, ali ne i praškasta zbog karakteristične staklaste teksture; otapa se u ustima i tjestaste je konzistencije; vrlo svjetlosmeđe boje.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na definiranom zemljopisnom području

Kako se ne bi negativno utjecalo na kvalitetu proizvoda i kako bi se očuvala njegova karakteristična svojstva, uzgoj, sortiranje, ljuštenje, poliranje, lomljenje i mljevenje svih četiriju tradicionalnih vrsta ZOI-ja „Farro di Monteleone di Spoleto” (cjelovita, poluperlirana i tučena zrna te krupica), obvezno se moraju odvijati na području proizvodnje.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

„Farro di Monteleone di Spoleto” stavlja se na tržište u pakiranjima od 100 g do 25 kg, pri čemu se za sve vrste proizvoda, tj. za cjelovita, poluperlirana i slomljena zrna i krupicu, upotrebljavaju materijali i tehnologije koji su u skladu s važećim zakonodavstvom. Sva pakiranja ZOI-ja „Farro di Monteleone di Spoleto” moraju biti zatvorena, a ambalaža nova, čista, netoksična i u skladu s važećim relevantnim zakonodavstvom EU-a i nacionalnim zakonodavstvom. Isto vrijedi i za papirnate umetke koji dolaze u dodir s proizvodom.

3.6. Posebna pravila za označivanje proizvoda na koji se odnosi registrirani naziv

Na etiketama na pakiranjima moraju jasno i čitljivo biti otisnuti logotip ZOI-ja, grafički simbol EU-a i povezani tekst te informacije propisane zakonom. Logotip je pravokutnog oblika. Na jednom je dijelu prikazan profil lava propetog na zadnje noge koji u šapi drži dva klasa dvozrne pšenice, a na drugom je šest klasova dvozrne pšenice.

Ako se logotip upotrebljava na etiketi, obvezno je strogo poštovati proporcije slova u skladu s grafičkim prikazom u nastavku.

Međutim, logotip može biti otisnut u nijansama sive boje ili kao crno-bijel.

Proizvodi koji nose ZOI „Farro di Monteleone di Spoleto” mogu se stavljati na tržište u pakiranjima s tim nazivom čak i nakon prerade, ali bez logotipa EU-a. To upućivanje na naziv mora glasiti kako slijedi: „proizvedeno od ‚Farro di Monteleone di Spoleto’”. Odredba je uvjetovana time da se u prerađenom proizvodu kao jedini sastojak koji pripada vrsti Triticum dicoccum (Schübler) upotrebljava onaj obuhvaćen ZOI-jem, koji je kao takav certificiran, te da je upućivanje sročeno tako da potrošačima bude jasno da je ZOI-jem obuhvaćen isključivo sastojak, a na prerađeni proizvod.

4. Sažeta definicija zemljopisnog područja

Područje proizvodnje ZOI-ja „Farro di Monteleone di Spoleto” nalazi se u planinskom području na jugoistoku pokrajine Perugia i obuhvaća cijelo administrativno područje općina Monteleone di Spoleto i Poggiodomo te dio administrativnih područja općina Cascia, Sant’Anatolia di Narco, Vallo di Nera i Scheggino, koja se nalaze na najmanje 700 m nadmorske visine.

5. Povezanost sa zemljopisnim područjem

Proizvod se uzgaja na području sa strmim, vapnenačkim, kamenim zemljištem koje se nalazi na više od 700 m nadmorske visine, što sprečava nakupljanje vode tijekom vlažnih razdoblja. Tlo ima prosječan sadržaj organskih tvari, s visokim udjelom fosfora i niskim razinama kalija. Posebna su klimatska obilježja područja duge i vrlo oštre zime, česti mrazovi koji traju do svibnja i vrlo mali broj ljetnih tjedana s visokim dnevnim temperaturama, a sva su ona posljedica konformacije visoravni. Ekotip „Farro di Monteleone di Spoleto” s vremenom se dobro prilagodila tim klimatskim uvjetima i otporna je na njih.

Svjetlosmeđe jantarno zrnje koje je staklasto i tvrdo s primjesama brašnaste teksture svojstvo je koje ZOI „Farro di Monteleone di Spoleto” čini jedinstvenim. Karakterističan izgled proizvoda upotpunjuje njegov plosnati, kratki, suženi klas s blago razgranatim i ne osobito dugim osjem.

Posebna fizička i organoleptička svojstva ZOI-ja „Farro di Monteleone di Spoleto”, a osobito njegovo tipično jantarno, staklasto zrnje, posljedica su kombiniranog učinka tla i klime područja proizvodnje, a posebice vapnenačkog i kamenitog zemljišta koje se nalazi na više od 700 m nadmorske visine, na kojem se tijekom vlažnih razdoblja zbog strmosti ne može nakupljati voda. Ispitivanja i znanstvene studije pokazali su da se sjetvom sjemena „Farro di Monteleone di Spoleto” u drugim dijelovima doline Valnerina dobiva proizvod koji s vremenom gubi svoja posebna svojstva. To potvrđuje da na području proizvodnje postoji značajan proces ekotipizacije koji je posljedica, među ostalim, velike zemljopisne izoliranosti, zbog koje se čak stvorila posebna lokalna sorta. Doista, struktura zrna već na obližnjim područjima nije staklasta, već brašnasta. Biljka raste u proljeće i pogodna je za sjetvu na kraju zime u planinskim područjima gdje strmo vapnenačko i kamenito zemljište, s tlom bogatim fosforom i niskim udjelom kalija, sprečava nakupljanje vode tijekom vlažnih razdoblja. Područje ima tipičnu planinsku klimu s vrlo oštrim zimama, čestim mrazovima koji traju do svibnja i vrlo malo ljetnih tjedana s visokim dnevnim temperaturama. „Farro di Monteleone di Spoleto” s vremenom se prilagodio tim klimatskim uvjetima i otporan je na njih. Povezanost proizvoda i njegova područja uzgoja postala je još jasnija nakon povijesnih otkrića. Tragovi žitarica pronađeni su u tomba della biga („grobnica kočije”), etruščanskoj grobnici iz 6. stoljeća prije Krista. Među ostalim, pronađeno je zrnje dvozrne pšenice koje vrlo vjerojatno pripada vrsti Triticum dicoccum, koja se danas tradicionalno uzgaja u općini Monteleone di Spoleto. To potvrđuje da je ta lokalna sorta u to vrijeme bila široko rasprostranjena i upotrebljavala se u uzgoju žitarica. Zahvaljujući istraživanju arhivskih zapisa na području općine Monteleone di Spoleto pronađen je i očuvan dokumentirani dokaz da je uzgoj dvozrne pšenice već u 16. stoljeću bio vrlo raširen te je sve do danas ostao dio poljoprivredne prakse tog područja. To jasno potvrđuje da su ljudsko znanje o tehnikama za obradu zemljišta i sposobnost odabira odgovarajućeg razdoblja sjetvu i žetvu kroz povijest uvijek bili iznimno važni. To se znanje prenosilo s koljena na koljeno i omogućilo je stalno poboljšavanje i povećavanje proizvodnje ove izvrsne žitarice s iznimnim energetskim i okrepljujućim svojstvima, koja ni po čemu ne zaostaje za drugim žitaricama. Naposljetku, tradicionalni recepti za povrtne i mesne juhe za svečane i posebne prigode pridonijeli su tome da ovaj proizvod postane nadaleko poznat.

Upućivanje na objavu specifikacije proizvoda

(članak 6. stavak 1. drugi podstavak ove Uredbe)

Cjelokupan tekst specifikacije proizvoda dostupan je na sljedećim stranicama: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici Ministarstva za poljoprivrednu, prehrambenu i šumarsku politiku (www.politicheagricole.it), klikom na „Qualità” („Kvaliteta”) (u gornjem desnom kutu zaslona), zatim na „Prodotti DOP IGP STG” („Proizvodi ZOI ZOZP ZTS”) (na lijevoj strani zaslona) te naposljetku na „Disciplinari di Produzione all’esame dell’UE” („Specifikacije podnesene na razmatranje Europskoj uniji”).

(1) SL L 179, 19.6.2014., str. 17.